Hillary Clinton dhe republikanët
Zonja Clinton është shndërruar në epiqendrën e sulmeve të republikanëve në garën presidenciale
Kandidatja demokrate për presidente, Hillary Clinton ishte në shtetin New Hampshire këtë javë, e dyta shfaqje e saj publike që kur shpalli kandidaturën. Korrespondenti Jim Malone njofton nga Uashingtoni se zonja Clinton është nën zjarrin e një grupi republikanësh që synojnë Shtëpinë e Bardhë për vitin 2016. Hillary Clinton synonte të tregonte aftësitë e saj si gjyshe kur u takua me një grup të vogël votuesish në New Hampshire. Gjatë një diskutimi në një kolegj komunitar në Concord, zonja Clinton ruajti fokusin e saj në çështjet ekonomike. Zonja Clinton vazhdon të jetë një favorite e fortë për të marrë nominimin e partisë së saj. Por sfida e saj do të jetë fakti që po përpiqet të pasojë demokratin Barack Obama në Shtëpinë e Bardhë, në një kohë kur votuesit dëshirojnë ndryshimin, thotë analisti Charlie Cook. Zonja Clinton është bërë një shënjestër e preferuar për republikanët me ambicie presidenciale, përfshirë senatorin e shtetit Kentucky, Rand Paul. Zoti Paul vazhdon të vërë në dyshim menaxhimin e politikës së jashtme nga zonja Clinton, në veçanti për sa i përket sulmit terrorist të vitit 2012 ndaj një misioni diplomatik amerikan në Benghazi të Libisë, në kohën kur ajo ishte sekretare shteti. Zoti Paul është vetëm njëri prej 19 aspirantëve republikanë për Shtëpinë e Bardhë, të cilët u mblodhën së fundmi në një takim në New Hampshire, ku ishte edhe guvernatori i Floridas, Jeb Bush. Zoti Bush ka një avantazh të vogël sipas sondazheve, dhe kjo i ka inkurajuar edhe republikanë të tjerë të dëshirojnë të garojnë për president, si guvernatori i Ohios, John Kasich. Një fushë e gjerë beteje pa një kandidat që kryeson dukshëm, mund të krijojë një luftë të gjatë përçarëse për republikanët, thotë analisti Scot Faulkner. Në javët në vazhdim priten të tjera shpallje kandidaturash presidenciale.